TELLERÍA ORRIOLS (EAJ, 2013-12-19):
Señora presidenta, señorías, buenos días a todos.
Legebiltzarrean egin dudan denbora laburrean  - urtebete egingo du laster -  lehenengo aldia da estradura jaisten naizela gauza begi-bistako batez hitz egitera, zeina, begi-bistako gauza guztien moduan, begi-bistan baitago. Tontakeria bat dirudi, baina ez diot huts egingo Legebiltzarreko kortesiari. Eta, gainera, Garrido andrea, gauza begi-bistako bati buruz galdetzeko agortu duzu zure denbora guztia; zur eta lur geratu naiz; hamabost minutuak, banan-banan. Eta orain, jakina, beste guztiak etorri dira bata bestearen atzetik.
Baina ni legez besteko proposamen bati buruz hitz egitera nator. Eta zuk aurkezturiko legez besteko horrek dio osasun-sailburuak hona etorri behar duela, ez beste zerbaiti buruz hitz egitera. Baina gabon egun hauetan, guztiok geure buruak gehiago maitatu nahi ditugun egun hauetan, eta horretarako bazkariak, afariak eta lunchak egiten ditugunean gure armonia-nahi hori ospatzeko, hona etorri, eta hori guztia zapuzten duzu legez besteko hau aurkeztuz, zeinak, nire ustez, ez baitzuen legez besteko bat izan behar ere eta ez baitzen osoko bilkura batera ekarri behar.
Bada Legebiltzarreko prozedura bat "agerraldi-eskaera" deiturikoa, zuk eskatzen duzunari ezin hobeto egokitzen zaiona, eta badira Legebiltzarreko batzordeak, zuk osoko bilkurara dakarzuna eztabaidatzeko.
Hain zuzen ere, guztiek esan duten moduan, maiatzaren 22an, sailburuordeak AUOren plan funtzionalaren lehen zirriborroa ekarri zuen Osasun Batzordera. Gero, galderak egin ziren, eta eskatutako guztiari erantzun zitzaion.
Udako oporren ondoren  - ez dakigu halakorik merezi genuen baina; batzuek bai, baina beste batzuek ez (bakoitzak uler dezala nahi duena) - , hitzarmen bat sinatu zuten alderdi Sozialistak eta EAJk  - denek dakite hori, publikoa da - ; ondorioz, Roncal andreak beste galdera bat egin zuen, sailburuari, Darpón jaunari, galdetuz noiz aurkeztu zen AUOren plan funtzionala. Urriaren 11n, sailburu jaunak erantzun zion urrian aurkeztea aurreikusten zela Santiagoko eta Txagorritxuko egoitzetan, eta plan zuzentzailea 2014ko urtarrilean aurkeztea aurreikusten zela.
Osasun-sailburuak, Osasun Batzordeari plan funtzional famatua azaltzeko asmoz, Eusko Jaurlaritzara deituko gintuela jakin arren, Garrido andreak legez besteko proposamen bat aurkeztu zuen urriaren 18an, sailburuak plan funtzionala Osasun eta Kontsumo Batzordearen aurrean aurkez zezala eskatuz. Gaur eztabaidatzeko itxurak egiten ari gara, beste gauza batzuk ateratzen ari direlako.
Halaber, Eusko Jaurlaritzaren deialdiaren berri izan ondoren, urriaren 24an, OUAren plan funtzionalaren zirriborro bat eztabaidatzen zela-eta  - eta, oraingoan, tresna parlamentario egokia erabiliz -  Roncal andreak eskatu zuen sailburua batzordean ager zedin, zer azaltzeko? OUAren plan funtzionala, asmatu duzu.
Urriaren 29an, Legebiltzar honetako Osasun eta Kontsumo Batzordeari deitu zitzaion Jaurlaritzara; zehazki, arratsaldeko 5etan, Lakua IIko 2. aretora. Bilera hartan, plana aurkeztu ziguten  - hauxe -  eta iritziak eta alegazioak egiteko aukera izan zen. Bide batez, talde bakar batek ere ez dio alegaziorik aurkeztu han aurkeztutakoari. Gainera, Legebiltzarreko talde guztietako ordezkariak joan ziren, UPyD izan ezik  - pentsatzen dut, hainbeste lanekin, gizona ez dela leku guztietara iristen - . Entzuten egon ginen, eta dokumentu hau eman ziguten.
Urriaren 30ean, egun bat geroago  - zehazki, egun bat geroago -  Darpón jaunak eskatu zuen Legebiltzarrean presako agerraldia egitea batzordearen aurrean  - berriz diot, presako agerraldia - , plan funtzionala azaltzeko.  Ez dakit zergatik ezin izan den egin, baina esan diezazuket ez dela izan osasun-sailburuak etortzeko borondaterik azaldu ez duelako.
Osasun eta Kontsumo Batzordeko presidentea duela astebete etorri zen Osasun Sailera lehenengo aldiz, eta esan zioten ez zegoela denborarik hemendik Gabonetara, egun bereziak direlako eta agendak okupatuta daudelako. Eta, beraz, otsaileko lehenengo lan-eguna jarri da etor dadin.
Horiek izan dira gertakizunak; formalak behintzat.
Edozein legez beste proposamenen aurrean, nire ustez, oinarrizkoa da jarrera politikoa zehaztea. Eska daitekeen gutxiena dela iruditzen zait. Baina, aldi berean, interesgarria eta lasaigarria iruditzen zait eztabaidatutako gaiaren didaktika egitea eta, ahal den neurrian, gaiari buruz intelektualizatzea. Eta, aldi berean, zita batzuk aipatuz gero, ezin hobeto: definitu egin gara, ikasi egin dugu eta, batzuen kasuan posible izanez gero, intelektualki aberastu gara, eta, agian, baita ondo pasatu ere.
Gaurko eztabaidagaiaren kasuan, argi dago zein den jarrera: talde batek agerraldia eskatu du, eta sailburuak berak urgentziaz eskatu du. Bada ezin argiago dago: baietz, etor dadila, denok nahi dugulako, sailburuarengandik hasita.
Hortik aurrera, ekarpen gehiago egin nahian, erabat txundituta gelditu naiz, eta batzuetan artega ere bai: Zertara dator legez bestekoa mantentzea, ez bada beharrezkoa eta eskatutakoa jadanik lortua eta emana badago? Emana dago! Zer asmo makur dauka argi dagoen horretan tematzen denak? Norbaitek esaten badu hau urez inguratutako uharte bat dela, tontakeria bat izateaz gainera, nabarmena den zerbait ari da esaten, erredundantzia bat. Sailburuak eskatu badu hona etortzea gauza bat azaltzeko, zertarako elkartu behar dugu denok sailburu hori etor dadin eskatzeko? Berak esan du-eta etorri nahi duela, eta etortzeko data jarrita dago-eta!
Agian, zentzuzkoa izan liteke, norbaitek, zerbaitengatik minduta dagoelako, legez besteko proposamen bat aurkeztea Legebiltzarrak legebiltzarkide guztiei iPad bat eman diezaien, bere garaian ukatu zitzaielako  - eta, bidez batez, ez nago horren aurka - . Zentzurik izango ez lukeena da norbaitek legez besteko bat aurkeztea legebiltzarkideoi iPhone bat emateko, ulertzen didazu?
Saiakera politiko txar bat izan liteke publikoki ikusarazteko sailburuak ez duela etorri nahi zure ustez deseroso sentiarazten duen zerbait azaltzera. Bada, ez. Sailburuak etorri egin nahi du sakon eta adimenez landu duen zerbait azaltzera. Jadanik azalpenak eman dizkie medikuei, erizainei, mendeko langileei, ospitaleetako zaindariei..., baita Legebiltzarreko Osasun Sailari ere, Eusko Jaurlaritzaren egoitzan. Eta, gainera, duela hilabete eta erdi, hemen presako agerraldia egitea eskatu zuen. Badaezpada, argi eta garbi gera dadila: batzordera etortzea eskatu zuen duela hilabete eta erdi. Berak ez du jartzen data; eskatu egiten du.
Beste kontu bat da hemen hori baliatzea plan funtzionala aldatu egin zela esateko, zerbitzuburuak etorri zirelako. Batzuk etorri ziren eta beste batzuk ez ziren etorri! Nahi duzun guztia eztabaida dezakegu, baina zuk proposatutako legez bestekoa eztabaidatuko dut nik, alegia, sailburuari agerraldia eskatzeari buruzkoa. Bai ba, etor dadila. Baiezko botoa emango dizut! Nola esango diot ezetz, bada, horri! Eta, gero, zure Legebiltzarreko estatistika aterako duzu, eta beste legez besteko bat apuntatuko duzu, eta gainera aho batez irabazitakoa. Bikain! Eta gainerako guztiak denbora galtzen. Ezin hobeto.
Edonola ere, gai honek ez du merezi esaerarik, baina buruari bueltak emanez, Claude Chabrol-en batez akordatu nintzen: "Ergeltasuna askoz ere liluragarriagoa da adimena baino. Adimenak baditu mugak; ergeltasunak ez".
Eskerrik asko.